《春日萧氏静安堂同诸客赏兰赋长律一首》
元代·刘崧

根移澧浦植盆沙，好在兰陵隐士家。翠颖齐抽千万叶，玉芽初试两三花。

丹房晓浥金茎露，紫晕春寒石洞霞。幽操能忘尼父叹，哀歌敢动楚人誇。

林间解佩伤薋菉，江上停舟感揭车。幸过高堂春酒熟，与君烂醉答年华。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。